กุลภัทร ยันตรศาสตร์

กุลภัทร ยันตรศาสตร์ เป็นสถาปนิกชาวไทย เกิดที่กรุงเทพ ได้รับรางวัลศิลปินศิลปาธร สถาปนิกคนแรกในสาขาการออกแบบเชิงสร้างสรรค์ ประจำ พ.ศ. 2552 ผู้ก่อตั้งสตูดิโอ WHY Architecture ที่มีสำนักงานในลอสแอนเจลิส นิวยอร์ก และปารีส บริษัทได้รับงานออกแบบพิพิธภัณฑ์และหอศิลป์หลายแห่ง เช่น Metropolitan Museum of Art ที่นิวยอร์ก, Northwest Coast Hall ที่ American Museum of Natural History ที่นิวยอร์ก, Academy Museum of Motion Pictures ที่ลอสแอนเจลิส, The Quaich Project ที่สกอตแลนด์ และ Tchaikovsky Academic Opera and Ballet Theatre ที่รัสเซีย

ประวัติ
กุลภัทรศึกษาระดับมัธยมที่โรงเรียนสาธิตมหาวิทยาลัยศรีนครินทรวิโรฒ ปทุมวัน จากนั้นระดับมัธยมปลายที่โรงเรียนเตรียมอุดมศึกษา

สำเร็จการศึกษาระดับปริญญาตรีจากคณะสถาปัตยกรรมศาสตร์ จุฬาลงกรณ์มหาวิทยาลัย ได้รับทุนการศึกษาจากรัฐบาลญี่ปุ่น ให้ไปศึกษาต่อระดับปริญญาโทและเอก ที่ภาควิชาสถาปัตยกรรม คณะวิศวกรรมศาสตร์ มหาวิทยาลัยโตเกียว

เมื่อ พ.ศ. 2539 ทาดาโอะ อันโด ได้เดินทางมาบรรยายที่กรุงเทพและมีโอกาสพูดคุยกับะกุลภัทร จึงได้ชักชวนกุลภัทรมาร่วมกันทำงานประกวดออกแบบระดับนานาชาติ ในโครงการพิพิธภัณฑ์ศิลปะสมัยใหม่ The Modern Art Museum of Fortworth ที่รัฐเท็กซัส ซึ่งสำนักงานสถาปนิกทาดาโอะ อันโด ชนะการประกวดออกแบบในที่สุด ทำให้กุลภัทรทำงานต่อเนื่องเป็นผู้ช่วยให้กับทาดาโอะ อันโด รวมถึงหน้าที่สถาปนิกโครงการในงานออกแบบอีกหลายโครงการตามที่ต่าง ๆ ทั่วโลกยาวนานถึง 7 ปี เช่น ปรับปรุงอาคารให้ Armani ที่มิลาน ประเทศอิตาลี ในปี พ.ศ. 2544 โครงการสถาบันศิลปะ Fondation Francois Pinault pour l’Art Contemporain ที่กรุงปารีส ประเทศฝรั่งเศส ระหว่างปี พ.ศ. 2544–2546 โครงการ The Clark Art Institute ที่รัฐแมสซาชูเซตส์ สหรัฐอเมริกา ระหว่าง พ.ศ. 2544–2557 

ในปี พ.ศ. 2546 กุลภัทรได้ก่อตั้งสำนักงานออกแบบของตนร่วมกับเพื่อนในนาม WHY Architecture แต่ยังคงประสานงานและดูแลงานก่อสร้างที่ต่อเนื่องในสหรัฐอเมริกาให้กับสำนักงานสถาปนิกทาดาโอะ อันโด งานออกแบบชิ้นแรกของเขาคือ Casa Wakasa ซึ่งเป็นบ้านของนักสะสมศิลปะชาวญี่ปุ่น ที่เมืองโอซากา ประเทศญี่ปุ่น

งานแรกของ WHY คือ พิพิธภัณฑ์ศิลปะ Grand Rapids Art Museum ที่รัฐมิชิแกน ประเทศสหรัฐอเมริกา ซึ่งก่อสร้างแล้วเสร็จใน พ.ศ. 2550 ต่อมาในปี พ.ศ. 2552 ทางสำนักงานสถาปนิกของกุลภัทร ได้รับเลือกให้ออกแบบส่วนขยายต่อเติมของ Speed Art Museum ที่เมืองลุยส์วิลล์ รัฐเคนทักกี

งสำนักงานสถาปนิกของกุลภัทรมีผลงานออกแบบสถาปัตยกรรมทั่วทุกมุมโลกทั้งอาคารเล็กอาคารใหญ่ เช่น โครงการสตูดิโอศิลปะ Pomona College Studio Art Hall ที่เมืองแคลร์มอนต์ รัฐแคลิฟอร์เนีย พิพิธภัณฑ์ศิลปะที่มหาวิทยาลัยฮาร์วาร์ด และหอสมุดอเล็กซานเดรียแห่งประเทศอียิปต์ รวมไปถึงการเข้าร่วมโครงการประกวดแบบในระดับนานาชาติ อย่างเช่น โครงการประกวดแบบพิพิธภัณฑสถานแห่งชาติ ฮังการี ใน พ.ศ. 2557

 ผลงานบางส่วน 

อ้างอิง

หมวดหมู่:สถาปนิกชาวไทย
หมวดหมู่:นิสิตเก่าคณะสถาปัตยกรรมศาสตร์ จุฬาลงกรณ์มหาวิทยาลัย
หมวดหมู่:ศิษย์เก่าจากมหาวิทยาลัยโตเกียว